הדי לאמאר

הדי לאמאר, צילום משנת 1947

הדי לאמאר (; 9 בנובמבר 1914 – 19 בינואר 2000) הייתה ממציאה ושחקנית קולנוע אמריקאית יהודייה מומרת ילידת אוסטריה, שנודעה בזכות המצאותיה, ובהן פיתוח טכנולוגיית שידור גלי רדיו בדילוגי תדר, אך עיקר פרסומה היה ככוכבת בהוליווד.

==ביוגרפיה==
נולדה בשם הדוויג אווה מריה קיזלר (בגרמנית: Hedwig Eva Maria Kiesler) בווינה שבאוסטרו-הונגריה דאז, להורים יהודים ממוצא גליציאני והונגרי. עם זאת, אמה התנצרה לקתוליות, וכך גם גידלה אותה כנוצרייה. אביה היה בנקאי ואמה הייתה פסנתרנית קונצרטים. מגיל צעיר נהנתה לאמאר לחקור את החפצים שסביבה ורצתה להבין כיצד דברים פועלים, ואביה עודד אותה לחשיבה יצירתית ולסקרנות מדעית. כשהפכה לנערה בלט יופיה והיא החלה להתעניין במשחק. קיזלר התפרסמה בתחילת שנות ה-30 כשחקנית קולנוע. בהיותה בת 18, בשנת 1933, התפרסמה כאישה הראשונה שהופיעה בסרט "מהוגן" כשהיא חשופת חזה, בסרט הצ'כי "אקסטזה". הסרט עורר סערה ציבורית משום שהיה הראשון שהראה את פניה של אישה בעת אורגזמה, וכן עירום נשי. לימים טענה כי מעולם לא הסכימה להצטלם כשהיא חשופת חזה, ושסצנת העירום הקצרה הושגה במרמה על ידי כך שהבמאי רכש מצלמות מקרבות במיוחד.

זמן קצר לאחר מכן פגשה את פרידריך מנדל, תעשיין נשק אוסטרופשיסט עשיר. השניים נישאו בקארלסקירכה כאשר מנדל היה בן 33 ולאמאר בת 18. לאמאר הפכה לאשת חברה ידועה ומבוקשת בווינה. לאחר נישואיהם רכש מנדל את כל עותקי הסרט "אקסטזה". מנדל היה מבכירי סוחרי הנשק באוסטריה ומקורב לגורמים במפלגה הנאצית, למרות שורשיו היהודיים. ביתם של קיזלר ומנדל הפך מוקד לביקורים של בכירי הפאשיסטים באירופה של שנות ה-30, בהם גם אדולף היטלר ובניטו מוסוליני. כך נחשפה קיזלר לסוגי הנשק והטכנולוגיות שהיו בידיהם.

בשנת 1937, בהיותה בת 23, ברחה קיזלר לפריז והתגרשה מבעלה, שנהג להתעלל בה פיזית ורגשית. בפריז פגשה את ראש אולפני MGM לואי ב. מאייר, שבחר עבורה את שם הבמה "הדי לאמאר", על שם ברברה לה מאר, כוכבת הקולנוע האילם אשר מתה ב-1926 והפכה לכוכבת מפורסמת. הדי לאמאר הופיעה בסרטים רבים בבריטניה ובארצות הברית. תפקידה המפורסם ביותר היה גילום דמותה של דלילה באפוס הקולנועי של דה מיל "שמשון ודלילה"

לאמאר הייתה אחת הנשים הראשונות שהעזו להפיק בעצמן סרטים בתעשיית הסרטים האמריקאית שנוהלה על ידי גברים. היא השקיעה את כל כספה בהפקת הסרט "Loves of Three Queens" מ–1954 בכיכובה, אבל קרסה כלכלית לאחר שלא מצאה חברה שתסכים להפיץ את הסרט בארצות הברית. לאחר מכן עברה התמוטטות עצבים, החלה טיפול אצל רופא מפוקפק שגרם לה להתמכר לתרופות, נעצרה לאחר שגנבה מחנות, ונפלה קורבן לסופרי צללים ששכנעו אותה לכתוב את האוטוביוגרפיה שלה אך הפכו את הספר לסנסציוני ורדוד, שלא הזכיר ולו במילה את ההמצאות והחידושים שלה. בשנות ה–40 לחייה החלה סדרה ארוכה במיוחד של ניתוחים פלסטיים, שבסופו של דבר השחיתו את מראה פניה. היא חדלה להיראות בציבור, וסירבה להיפגש אפילו עם בני משפחתה.

לאמאר נפטרה בשנת 2000 בביתה שבפלורידה. על פי בקשתה, פיזר בנה הצעיר את אפר גופתה ביערות וינה שבמולדתה אוסטריה.<ref></ref>

בסך הכול הייתה לאמאר נשואה לשישה בעלים. היו לה שלושה ילדים: את בנה הראשון היא אימצה יחד עם בעלה השני, התסריטאי והמפיק ג'ין מרקלי. לאחר נישואיה לבעלה השלישי, השחקן ג'ון לודר, שאימץ את בנה, נולדו להם בן ובת.

== המצאותיה ==
לאמאר התפרסמה גם בזכות חלקה, במשותף עם המלחין ג'ורג' אנתייל, ברישום פטנט על טכנולוגיית שידור גלי רדיו בדילוגי תדר. המוטיבציה להמצאתה הייתה שאמה של לאמאר שנמלטה מפני הכיבוש הנאצי, הגיעה ללונדון ותכננה לחצות את האוקיינוס האטלנטי כדי להתאחד עם בתה. לאמאר חשבה על דרך להפחית את הסיכונים הכרוכים במסע, דבר שהוביל להמצאה. הדי לאמאר וג’ורג’ אנת’יל עמלו על ההמצאה בסיוע מומחים במשך חצי שנה. אנתייל כתב בספרו שלאמאר לא הרגישה בנוח לחיות בנוחיות בהוליווד ולהרוויח הרבה כסף בזמן שהעולם מצוי במלחמה כה אכזרית. היא הציעה את שירותיה למועצת הממציאים הלאומית בוושינגטון הבירה כדי לעזור למאמץ המלחמתי, אך נדחתה ונאמר לה שהיא צריכה להשתמש בתהילה ובמראה הטוב שלה כדי לגייס אגרות מלחמה<ref></ref>. בדצמבר 1940 שלחו לאמאר ואנתייל את תיאור המצאתם למועצה הלאומית להמצאות בוושינגטון ונעזרו בה כדי להכין פטנט. הפטנט “מערכת תקשורת סודית” נרשם ב-11 באוגוסט 1941 בשמם של Hedy Kaisler Markey (הדי הייתה נשואה אז לבעלה השלישי Markey) ו-George Antheil ועיקרו שימוש בדילוגי תדר לצורך הסתרת מידע אלחוטי, במיוחד לצורך הנחיית רדיו של טילי טורפדו ממטוסים. חיל הים האמריקאי זילזל בהמצאתה של מי שנחשבה כשחקנית קולנוע יפה ולא כמדענית. הוא עשה בה שימוש רק לאחר שתוקף הפטנט פג, בשנות ה-50, במערכות תקשורת צבאיות שהותקנו בספינות הצי האמריקאי. לכן לא זכתה על המצאתה בתמורה כספית. בהדרגה הטכנולוגיה חדרה גם לתקשורת האזרחית. כיום דילוגי תדר הם מרכיב חיוני כמעט בכל מערכות התקשורת האלחוטיות. המצאה זו הובילה, טכנולוגיה זו או דומה לה מונחת ביסודם של רבים מיישומי הרדיו המודרניים, בהם תקשורת סלולרית, בלוטות' ו-GPS.

בשנת 1997 זכתה הדי לאמאר להכרה בינלאומית על תרומתה לתעשיית התקשורת האלחוטית וקיבלה אות הוקרה מארגון EFF המתמחה בשמירה על זכויות ממציאים<ref></ref>. שווי המצאתה מוערך ב-30 מילארד דולר

כשניהלה זוגיות עם הווארד יוז, טייס קולנוען ואיש עסקים שרצה לעצב את המטוסים המהירים בעולם, ביקרה במפעלים שלו, שוחחה עם המהנדסים ולאחר לימוד מעמיק שרטטה כנפיים אווירודינמיות. יוז יישם את תוכניותיה, דבר שהפך את מטוסיו למהירים יותר.

לאמאר אף המציאה קפסולת קולה שנמסה במים, שמאפשרת לחיילים ופועלים הכנה עצמית של קולה, כיסא שמסתובב במקלחת ומחוצה לה, רמזור טוב יותר וצווארון כלבים ניאון<ref></ref>.

גם כשהייתה בשיא הקריירה שלה הקדישה לאמאר שעות רבות להמצאת המצאות ואהבה לחשוב על דרכים להפוך את העולם למקום טוב יותר. היא הייתה סקרנית מאוד וחיפשה באופן תמידי פתרונות לבעיות<ref></ref>. אנתייל כתב עליה בספרו "כל מה שהיא רוצה זה להישאר כל היום בבית ולהמציא המצאות". למרות תחום עניין זה ושכלה החריף, התקשורת והציבור העדיפו להתמקד באלמנטים הסנסציוניים בחייה.

== מורשת ==
ב-9 בנובמבר 2015 הופיע שרבוט גוגל על שמה של לאמאר.

ב-2018 החלה הפקה הוליוודית ביוגרפית על אודות חייה, בגילומה של גל גדות.

אסטרואיד 32730 Lamarr, שהתגלה ב-1951 על ידי קרל ריינמוט, נקרא על שמה. ההכרזה נעשתה באוגוסט 2019.

==לקריאה נוספת==
<div class="mw-content-ltr">
* Hedy Lamarr. "Ecstasy and me: my life as a woman". Bartholomew House, 1966
* Barton, Ruth. "Hedy Lamarr: The Most Beautiful Woman in Film". Lexington: University of Kentucky Press, 2010.
* Rhodes, Richard. "Hedy's Folly: The Life and Breakthrough Inventions of Hedy Lamarr, the Most Beautiful Woman in the World". Doubleday, 2011.
</div>

==קישורים חיצוניים==

* הסרט [https://www.youtube.com/watch?v=MR4zwfaYftk "אלג'יר"] בכיכובה לצפייה חינם ביוטיוב 
* 
* 
* 
* 
* 
* 
* [https://www.youtube.com/watch?v=ynPlOjPp98s הדי לאמאר,101 שנים להולדת הדי לאמאר - Google Doodle] 
* [http://www.philoshit.co.il/2012/03/28/%D7%94%D7%A0%D7%A2%D7%A8%D7%94-%D7%94%D7%98%D7%95%D7%A8%D7%A4%D7%93%D7%95-%D7%95%D7%94%D7%A1%D7%9C%D7%95%D7%9C%D7%A8/ הדי לאמאר: הנערה, הטורפדו והסלולר], בבלוג philoshit
* ד"ר איתמר ברנר, [http://segulamag.com/articles/%D7%A2%D7%A9%D7%A8%D7%94-%D7%93%D7%91%D7%A8%D7%99%D7%9D-%D7%A9%D7%9C%D7%90-%D7%99%D7%93%D7%A2%D7%AA%D7%9D-%D7%A2%D7%9C-%D7%94%D7%93%D7%99-%D7%9C%D7%90%D7%9E%D7%90%D7%A8/ עשרה דברים שלא ידעתם על הדי לאמאר], מגזין להיסטוריה סגולה
* ד"ר ימימה חובב, [http://segulamag.com/articles/%D7%94%D7%9B%D7%95%D7%9B%D7%91%D7%AA-%D7%94%D7%99%D7%94%D7%95%D7%93%D7%99%D7%99%D7%94-%D7%A9%D7%94%D7%9E%D7%A6%D7%99%D7%90%D7%94-%D7%98%D7%95%D7%A8%D7%A4%D7%93%D7%95/ הכוכבת היהודייה שהמציאה טורפדו], מגזין להיסטוריה סגולה
* 
* 
* 

<div class="mw-content-ltr">
* [https://artsandculture.google.com/asset/how-hedy-lamarr-invented-wifi/BAGuaMDQ5KpP3Q How Hedy Lamarr Invented WiFi,] Google Arts & Culture, 2019
</div>
* 

==הערות שוליים==

קטגוריה:ממציאות אמריקאיות
קטגוריה:ממציאים אמריקאים
קטגוריה:אישים שהונצחו בשדרת הכוכבים של הוליווד: קולנוע
קטגוריה:פליטות רדיפות הנאצים
קטגוריה:שחקניות קולנוע וטלוויזיה יהודיות אמריקאיות
קטגוריה:ממציאים יהודים
קטגוריה:אמנים שעל שמם כוכב לכת מינורי
קטגוריה:יהודים מומרים אוסטרים
קטגוריה:אמריקאיות שנולדו ב-1914
קטגוריה:אמריקאים שנולדו ב-1914
קטגוריה:אמריקאיות שנפטרו ב-2000
קטגוריה:אמריקאים שנפטרו ב-2000